દિલ પૂછે છે મારું , અરે દોસ્ત તું ક્યાં જાય છે ? જરાક તો નજર નાખ સામે કબર દેખાય છે . ના વ્યવહાર સચવાય છે , ના તહેવાર સચવાય છે ; દિવાળી હોય કે હોળી બધુ ઓફિસ માં જ ઉજવાય છે . આ બધુ તો ઠીક હતું પણ હદ તો ત્યાં થાય છે ; લગ્નની મળે કંકોત્રી ત્યાં સીમંતમાં માંડ જવાય છે . દિલ પૂછે છે મારુ , અરે દોસ્ત તું ક્યાં જાય છે ? પાંચ આંકડા ના પગાર છે , પણ પોતાના માટે પાંચ મિનિટ પણ ક્યાં વપરાય છે . પત્નીનો ફૉન ૨ મિનીટ માં કાપીયે પણ કસ્ટમર નો કોલ ક્યાં કપાય છે . ફોનબુક ભરી છે મિત્રોથી પણ કોઈનાય ઘરે ક્યાં જવાય છે , હવે તો ઘરના પ્રસંગો પણ હાફ – ડેમાં ઉજવાય છે . દિલ પૂછે છે મારુ , અરે દોસ્ત તું ક્યાં જાય છે ? કોઈ ને ખબર નથી આ રસ્તો ક્યાં જાય છે ; થાકેલા છે બધા છતા , લોકો ચાલતા જ જાય છે . કોઈક ને સામે રૂપિયા તો કોઈક ને ડોલર દેખાય છે , તમેજ કહો મિત્રો શું આનેજ જિંદગી કહેવાય છે ? દિલ પૂછે છે મારુ , અરે દોસ્ત તું ક્યાં જાય છે ? બદલાતા આ પ્રવાહમા આપણા સંસ્કાર ધોવાય છે , આવનારી પેઢી પૂછશે સંસ્કૃતી કોને કહેવાય છે ? ઍક વાર તો દિલને સાંભળો , બાકી મનતો કાયમ મુંજાય છે . ચાલો જલ્દી નિર્ણય લૈયે.. મને હજુ સમય બાકી દેખાય છે . દિલ પૂછે છે મારુ , અરે દોસ્ત તું ક્યાં જાય છે ? જરાક તો નજર નાખ , સામે કબર દેખાય છે...